title: Sklep Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40)

text:
               1.6.2017

               SL

               Uradni list Evropske unije

               L 141/14

         SKLEP EVROPSKE CENTRALNE BANKE (EU) 2017/933
   z dne 16. novembra 2016
   o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Statuta Evropskega sistema centralnih bank in Evropske centralne banke ter zlasti člena 12.3 Statuta,
   ob upoštevanju naslednjega:

               (1)

               Prenos nadzorniških nalog na Evropsko centralno banko (ECB) z Uredbo Sveta (EU) št. 1024/2013 (1) pomeni izziv za uspešnost in učinkovitost postopka odločanja ECB, saj je treba v zvezi z nalogami bančnega nadzora ECB sprejeti veliko odločitev.

               (2)

               V skladu s členom 13(2) Pogodbe o Evropski uniji morajo vse institucije Unije delovati v mejah pristojnosti, ki so jim dodeljene s Pogodbama, in v skladu s postopki, pogoji in cilji, ki jih določata Pogodbi. Člen 9.3 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) določa, da ima ECB dva organa odločanja, in sicer Svet ECB in Izvršilni odbor.

               (3)

               Člen 11.6 Statuta ESCB določa odgovornost Izvršilnega odbora za tekoče poslovanje ECB. Člena 10.1 in 10.2 Poslovnika Evropske centralne banke (v nadaljnjem besedilu: poslovnik), kakor je bil sprejet s Sklepom ECB/2004/2 (2), v tej zvezi določata, da vse delovne enote v ECB delujejo pod upravljavskim vodstvom Izvršilnega odbora. V skladu s členom 13m.1 poslovnika pristojnost Izvršilnega odbora v zvezi z notranjo strukturo in zaposlenimi v ECB vključuje nadzorniške naloge.

               (4)

               V skladu s členom 25 Uredbe (EU) št. 1024/2013 se morajo naloge, ki so prenesene na ECB, opravljati brez poseganja v naloge ECB, ki se nanašajo na denarno politiko, in v druge njene naloge ter ločeno od njih. Poleg tega člen 25 določa, da mora biti osebje, ki sodeluje pri izvajanju teh nalog, organizacijsko ločeno od osebja, ki sodeluje pri opravljanju drugih nalog, dodeljenih ECB, pri čemer zanj velja tudi ločeno poročanje. Ta organizacijska ločenost, pri kateri osebje, ki sodeluje pri izvajanju nalog, prenesenih na ECB z Uredbo (EU) št. 1024/2013, poroča predsedniku Nadzornega odbora, je bila izvedena v skladu s Sklepom ECB/2014/39 (3).

               (5)

               Izvršilni odbor ni pristojen za odločanje v zvezi z nadzorniškimi odločitvami. S členom 26(1) Uredbe (EU) št. 1024/2013 je bil ustanovljen Nadzorni odbor kot notranji organ, ki je pristojen za načrtovanje in izvajanje nalog, prenesenih na ECB z Uredbo (EU) št. 1024/2013. V skladu s členom 26(8) Uredbe (EU) št. 1024/2013 Nadzorni odbor izvede pripravljalna dela v zvezi z nadzorniškimi nalogami, prenesenimi na ECB, in Svetu ECB predlaga dokončne osnutke odločitev, ki so sprejeti, če jim Svet ECB ne ugovarja. Nadzorni odbor ni organ odločanja ECB v skladu s členom 129(1) Pogodbe o delovanju Evropske unije (PDEU) in členom 9.3 Statuta ESCB.

               (6)

               V skladu s sodno prakso Sodišča Evropske unije je ob upoštevanju morebitnega velikega števila odločitev, ki jih mora sprejeti institucija, lahko potreben postopek za prenos pooblastil za odločanje, da se instituciji omogoči opravljanje njenih nalog. Sodišče Evropske unije je potrdilo, da zagotavljanje sposobnosti delovanja organa odločanja ustreza načelu, ki ga vsebuje vsak institucionalni sistem (4). Zato pooblastila, ki so prenesena na institucijo, vključujejo pravico, da se nekatera od teh pooblastil ob upoštevanju določb PDEU prenesejo, pod pogoji, ki jih določi institucija. Institucija Unije lahko zato sprejme organizacijske ukrepe, s katerimi prenese pooblastila na svoje notranje organe odločanja, če so ti ukrepi upravičeni in skladni z načelom sorazmernosti.

               (7)

               Kot del notranje organizacije ECB in njenih organov odločanja je potreben sklep o splošnem okviru za prenos pooblastil. Pravni instrumenti, v zvezi s katerimi se pooblastilo za sprejetje lahko prenese, obsegajo nadzorniške odločitve, kakor so opredeljene v členu 2(26) Uredbe (EU) št. 468/2014 Evropske centralne banke (ECB/2014/17) (5), in navodila, ki se nanašajo na nadzorniške naloge, kakor so navedena v členu 17a.3 poslovnika. Ta sklep o splošnem okviru bi moral pojasnjevati postopek, ki ga je treba uporabiti pri sprejemanju posameznih nadzorniških odločitev, ter določiti obseg odgovornosti Izvršilnega odbora in vsakega vodje delovne enote v ECB, na katerega se prenesejo pooblastila za odločanje. Ta sklep o splošnem okviru ne bi smel vplivati na izvajanje nadzorniških nalog ECB niti posegati v pristojnost Nadzornega odbora, da Svetu ECB predlaga dokončne osnutke odločitev.

               (8)

               V tem okviru bi moral Svet ECB sprejeti sklepe o prenosu pooblastil v skladu s tem sklepom o splošnem okviru in postopkom z neugovarjanjem iz člena 26(8) Uredbe (EU) št. 1024/2013. To je skladno s sodno prakso Sodišča Evropske unije, po kateri je treba sklep o prenosu pooblastil sprejeti po postopku, ki bi se uporabil, če bi organ, ki pooblastila prenaša, sprejel končno odločitev. Nadzorni odbor lahko Svetu ECB kadar koli predloži predlog dokončnega osnutka odločitve v skladu s členom 26(8) Uredbe (EU) št. 1024/2013, s katerim predlaga razveljavitev ali spremembo posameznega sklepa o prenosu pooblastil. Taka razveljavitev ali sprememba ne bi smela posegati v že sprejete delegirane sklepe. Odločitve o vprašanjih, ki ne sodijo v okvir sklepa o prenosu pooblastil, je treba sprejeti v skladu s postopkom z neugovarjanjem –

         SPREJEL NASLEDNJI SKLEP:
   Člen 1
   Dopolnilna narava
   Ta sklep dopolnjuje poslovnik.
   Člen 2
   Vsebina in področje uporabe
   Ta sklep določa pravila za prenos jasno opredeljenih pooblastil Sveta ECB za odločanje v zvezi z nadzorniškimi pravnimi instrumenti.
   Člen 3
   Opredelitev pojmov
   Pojmi, ki se uporabljajo v tem sklepu, imajo enak pomen kot pojmi, ki so opredeljeni v poslovniku, skupaj z naslednjimi opredelitvami pojmov:

               1.

               „nadzorniški pravni instrument“ pomeni pravni instrument v zvezi z nadzorniškimi nalogami ECB;

               2.

               „sklep o prenosu pooblastil“ pomeni sklep Sveta ECB o prenosu pooblastil za odločanje v zvezi z nadzorniškimi pravnimi instrumenti na vodje delovnih enot v ECB;

               3.

               „sklep o imenovanju“ pomeni sklep Izvršilnega odbora o imenovanju vodje ali več vodij delovnih enot v ECB za sprejemanje odločitev na podlagi sklepa o prenosu pooblastil;

               4.

               „delegirani sklep“ pomeni sklep v zvezi z nadzorniškimi pravnimi instrumenti, ki se sprejme na podlagi prenesenih pooblastil za odločanje.

         Člen 4
   Sklepi o prenosu pooblastil
   Svet ECB lahko prenese pooblastila za odločanje v zvezi z nadzorniškimi pravnimi instrumenti na vodje delovnih enot v ECB tako, da sprejme sklep o prenosu pooblastil v skladu s postopkom iz člena 26(8) Uredbe (EU) št. 1024/2013. V sklepu o prenosu pooblastil se podrobno določijo obseg zadev, ki se prenesejo, in pogoji, pod katerimi se ta pooblastila lahko izvajajo, in sklep o prenosu pooblastil začne učinkovati, ko Izvršilni odbor sprejme sklep o imenovanju v skladu s členom 5.
   Člen 5
   Sklepi o imenovanju
   1.   Izvršilni odbor lahko imenuje vodjo ali več vodij delovnih enot v ECB za sprejemanje odločitev na podlagi sklepa o prenosu pooblastil tako, da po posvetovanju s predsednikom Nadzornega odbora sprejme sklep o imenovanju.
   2.   Vodje delovnih enot v ECB iz odstavka 1 se izberejo med vodji delovnih enot v ECB, ki sodelujejo pri izvajanju nadzorniških nalog ter so v skladu s členom 25 Uredbe (EU) št. 1024/2013 organizacijsko ločene od nalog osebja, ki sodeluje pri opravljanju drugih nalog, dodeljenih ECB. Pri izbiri vodij delovnih enot v ECB se upošteva tudi pomembnost sklepa o prenosu pooblastil in število naslovnikov, ki jim je treba poslati delegirane sklepe.
   Člen 6
   Delegirani sklepi
   1.   Delegirani sklepi se sprejmejo v imenu Sveta ECB in ta je zanje odgovoren.
   2.   Če je za sprejemanje odločitev na podlagi sklepa o prenosu pooblastil v skladu s členom 5(1) imenovan en vodja delovne enote v ECB, podpiše delegirane sklepe ta vodja delovne enote v ECB. Če je za sprejemanje odločitev na podlagi sklepa o prenosu pooblastil v skladu s členom 5(1) imenovanih več vodij delovnih enot v ECB, podpišejo delegirane sklepe imenovani vodje delovnih enot v ECB, ki so delegirani sklep odobrili.
   Člen 7
   Evidentiranje delegiranih sklepov in poročanje o njih
   1.   Sekretariat Nadzornega odbora vodi evidenco vseh delegiranih sklepov, ki se sprejmejo v skladu s tem sklepom, in o njih mesečno obvešča sekretariat Sveta ECB.
   2.   Sekretariat Sveta ECB predloži Svetu ECB in Nadzornemu odboru četrtletno poročilo o izvajanju prenesenih pooblastil za odločanje v zvezi z nadzorniškimi pravnimi instrumenti.
   Člen 8
   Pregled delegiranih sklepov
   1.   Delegirani sklepi so lahko predmet notranjega upravnega pregleda v skladu s členom 24 Uredbe (EU) št. 1024/2013 in Sklepom ECB/2014/16 (6).
   2.   V primeru takega upravnega pregleda Nadzorni odbor upošteva mnenje Upravnega odbora za pregled in predloži nov osnutek odločitve Svetu ECB za sprejetje v skladu s postopkom z neugovarjanjem iz člena 26(8) Uredbe (EU) št. 1024/2013.
   Člen 9
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Frankfurtu na Majni, 16. novembra 2016

            Predsednik ECB

         Mario DRAGHI

      (1)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).

      (2)  Sklep ECB/2004/2 z dne 19. februarja 2004 o sprejetju Poslovnika Evropske centralne banke (UL L 80, 18.3.2004, str. 33).

      (3)  Sklep ECB/2014/39 z dne 17. septembra 2014 o izvajanju ločenosti med funkcijo denarne politike in nadzorno funkcijo Evropske centralne banke (UL L 300, 18.10.2014, str. 57).

      (4)  Sodba Sodišča z dne 23. septembra 1986, AKZO Chemie BV in AKZO Chemie UK Ltd proti Komisiji, 5/85, ECLI:EU:C:1986:328, točka 37, in sodba Sodišča z dne 26. maja 2005, Carmine Salvatore Tralli proti ECB, C-301/02 P, ECLI:EU:C:2005:306, točka 59.

      (5)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).

      (6)  Sklep ECB/2014/16 z dne 14. aprila 2014 o ustanovitvi Upravnega odbora za pregled in določitvi njegovih pravil za delovanje (UL L 175, 14.6.2014, str. 47).


title: Sklep Komisije z dne 9. marca 2016 o ustanovitvi strokovne skupine Komisije za cilje elektroenergetske medomrežne povezanosti

text:
               10.3.2016

               SL

               Uradni list Evropske unije

               C 94/2

         SKLEP KOMISIJE
   z dne 9. marca 2016
   o ustanovitvi strokovne skupine Komisije za cilje elektroenergetske medomrežne povezanosti
   (2016/C 94/02)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Evropski svet je na svojem zasedanju 20. in 21. marca 2014 pozval k „hitri izvedbi vseh ukrepov, ki omogočajo izpolnitev cilja medomrežne povezanosti najmanj 10 % inštaliranih zmogljivosti proizvodnje električne energije v vseh državah članicah.“ Evropski svet je Komisijo pozval, naj predlaga določene cilje medomrežne povezanosti do leta 2030.

               (2)

               Komisija v svojem sporočilu z naslovom „Evropska strategija za energetsko varnost“ (1) predlaga, da se sedanji cilj 10-odstotne elektroenergetske medomrežne povezanosti poveča na 15 % do leta 2030, pri čemer je treba upoštevati stroškovne vidike in možnost trgovinskih menjav v zadevnih regijah.

               (3)

               Evropski svet je na svojem zasedanju 23. in 24. oktobra 2014 Komisijo pozval, naj Evropskemu svetu redno poroča z namenom doseganja 15-odstotnega cilja do leta 2030, kot je predlagala Komisija, in naj se navedeni cilj doseže predvsem z izvajanjem projektov skupnega interesa.

               (4)

               V svojem sporočilu z naslovom „Okvirna strategija za trdno energetsko unijo s podnebno politiko, usmerjeno v prihodnost“ (2) je Komisija poudarila, da je bil na področju električne energije določen poseben cilj medomrežne povezanosti najmanj 10 % inštaliranih zmogljivosti proizvodnje električne energije v državah članicah, ki bi se moral doseči do leta 2020. V istem sporočilu je Komisija navedla, da bo leta 2016 poročala o potrebnih ukrepih za dosego 15-odstotnega cilja do leta 2030.

               (5)

               V svojem sporočilu z naslovom „Doseganje cilja 10-odstotne čezmejne elektroenergetske povezanosti“ (3) je Komisija poudarila, da za dokončanje notranjega elektroenergetskega trga, zlasti odpravo izoliranih energetskih otokov, zanesljivo oskrbo z energijo za vse odjemalce in povečanje deleža energije iz nestalnih obnovljivih virov v celotni proizvodnji, 10-odstotna medomrežna povezanost ne bo zadostovala, zato morajo EU in države članice stremeti tudi k doseganju cilja 15 % do leta 2030.

               (6)

               Evropski svet je na svojem zasedanju 19. in 20. marca 2015 pozval k pospešenemu izvajanju infrastrukturnih projektov za električno energijo in plin, vključno s povezavami zlasti z obrobnimi regijami, da se zagotovita energetska varnost in dobro delujoč notranji energetski trg.

               (7)

               Obenem je zaradi razlik med državami članicami v smislu zemljepisne lege, mešanice virov energije in strukture oskrbe potreben posamičen pristop k vsakemu primeru posebej, ki temelji na temeljiti oceni ozkih grl ob upoštevanju stroškov. Strukture za regionalno sodelovanje – regionalne skupine na področju električne energije, ki so bile ustanovljene z Uredbo (EU) št. 347/2013 Evropskega parlamenta in Sveta (4) (Uredba TEN-E), in ustrezne skupine na visoki ravni za energetsko infrastrukturo – bodo dragoceno okolje za razprave in dogovore o nadaljnjih korakih.

               (8)

               Te skupine na visoki ravni dodajajo politično razsežnost, strateško usmeritev in politične smernice za tehnično delo ter pomagajo določiti in spodbujati prednostne projekte v zadevnih regijah. Poleg obstoječe skupine na visoki ravni za načrt medomrežnega povezovanja baltskega energetskega trga, ki je bila prenovljena leta 2015, sta bili leta 2015 ustanovljeni novi skupini na visoki ravni: skupina na visoki ravni za medomrežne povezave v jugozahodni Evropi (Iberski polotok) in skupina na visoki ravni za plinske povezave v srednji in jugovzhodni Evropi.

               (9)

               Treba bi bilo ustanoviti skupino, ki bi Komisiji in strukturam za regionalno sodelovanje tehnično svetovala, kako kar najboljše razdeliti cilj 15-odstotne medomrežne povezanosti na cilje na regionalni, nacionalni in/ali čezmejni ravni ter o ključnih tehničnih vprašanjih v zvezi z izvajanjem potrebnih medomrežnih povezav, vključno s tistimi v zvezi z doseganjem 10-odstotnega cilja medomrežne povezanosti.

               (10)

               V sestavi strokovne skupine bi si bilo treba prizadevati za uravnoteženo zastopanost ustreznih strokovnih in interesnih področij pa tudi uravnoteženo zastopanost in geografsko zastopanost. Skupino bi tako morali sestavljati predstavniki Agencije za sodelovanje energetskih regulatorjev (ACER), Evropske mreže sistemskih operaterjev prenosnih omrežij, zlasti za električno energijo, (ENTSO) ter strokovnjaki in ustrezne organizacije, ki zastopajo industrijo, akademske kroge in nevladni sektor, z relevantnim strokovnim znanjem na področju notranjega energetskega trga in elektroenergetske medomrežne povezanosti.

               (11)

               Za člane skupine bi bilo treba določiti pravila o razkrivanju informacij.

               (12)

               Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (5) –

         SPREJELA NASLEDNJI SKLEP:
   Člen 1
   Predmet urejanja
   Ustanovi se strokovna skupina o ciljih elektroenergetske medomrežne povezanosti (v nadaljnjem besedilu: skupina).
   Člen 2
   Naloge
   1.   Skupina ima naslednje naloge:

               (a)

               po določanju dejavnikov, ki bi lahko vplivali na izmenjavo električne energije med državami članicami, Komisiji tehnično svetovati o razdelitvi cilja 15-odstotne medomrežne elektroenergetske povezanosti na cilje na regionalni, nacionalni in/ali čezmejni ravni, ki bi jih bilo treba doseči do leta 2030, hkrati pa upoštevati stroškovne vidike in možnost trgovinskih izmenjav v ustreznih regijah;

               (b)

               če se to zahteva, tehnično svetovati o doseganju 10-odstotnega cilja, določiti tveganja, ki bi lahko privedla do neizpolnitve navedenega cilja do leta 2020, in Komisiji predlagati rešitve za morebitna ozka grla pri izvajanju, zlasti v zvezi s financiranjem projektov in postopki izdajanja dovoljenj.

         2.   Pri izvrševanju nalog iz odstavka 1 se skupina redno posvetuje s strukturami za regionalno sodelovanje, tj. regionalnimi skupinami za elektriko, ustanovljenimi z Uredbo (EU) št. 347/2013, ter ustreznimi skupinami na visoki ravni za energetsko infrastrukturo.
   Člen 3
   Posvetovanje
   Komisija in Generalni direktorat za energetiko se lahko s skupino posvetujeta glede vseh zadev v zvezi z elektroenergetskim medomrežnim povezovanjem.
   Člen 4
   Članstvo
   1.   Strokovno skupino sestavlja največ 15 članov, ki so izbrani iz:

               (a)

               Agencije za sodelovanje energetskih regulatorjev (ACER),

               (b)

               Evropskih mrež sistemskih operaterjev prenosnih omrežij za električno energijo in plin (ENTSO-E in ENTSO-G),

               (c)

               evropskih organizacij in združenj iz industrije,

               (d)

               akademskih in raziskovalnih organizacij, specializiranih za področji notranjega energetskega trga in energetskih infrastruktur, s poudarkom na električni energiji,

               (e)

               ustreznih nevladnih in mednarodnih organizacij, specializiranih za področji notranjega energetskega trga in energetskih infrastruktur, s poudarkom na električni energiji,

               (f)

               posameznikov, ki se imenujejo osebno kot strokovnjaki z izjemnim poznavanjem področja iz člena 2(1).

         2.   Imenuje se lahko enako število nadomestnih članov, kot je imenovanih članov. Nadomestni člani se imenujejo pod istimi pogoji kot člani; nadomestni člani avtomatično nadomeščajo odsotne ali zadržane člane.
   3.   Člani, ki ne morejo več učinkovito prispevati k razpravam skupine, dajo odpoved ali ne izpolnjujejo pogojev iz člena 5(1) ali člena 339 Pogodbe, niso več vabljeni k sodelovanju na sejah skupine in so lahko zamenjani za preostanek njihovega mandata.
   4.   Člani, imenovani osebno, delujejo neodvisno in v javnem interesu.
   5.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Imenovanje
   1.   Generalni direktor za energetiko imenuje člane izmed strokovnjakov z znanjem na področjih iz člena 2, ki so se odzvali na povabilo k oddaji prijave.
   Vse organizacije iz točk (c), (d) in (e) člena 4 predlagajo svojega predstavnika in nadomestnega člana. Generalni direktor za energetiko lahko zavrne predlaganega predstavnika ali nadomestnega člana, če ta ne izpolnjuje zahtev iz povabila k oddaji prijave. V takih primerih se zadevno organizacijo pozove, da imenuje drugega predstavnika ali nadomestnega člana.
   Člani iz točk (a) in (b) člena 4 niso predmet povabila k oddaji prijave in so imenovani neposredno.
   2.   Člani so imenovani za obdobje dveh let in pol, z možnostjo enkratnega podaljšanja.
   3.   V zvezi z osebno imenovanimi člani se lahko imenuje enako število nadomestnih članov, kot je imenovanih članov. Nadomestni člani se imenujejo pod istimi pogoji kot člani. Nadomestni člani avtomatično nadomeščajo odsotne ali zadržane člane.
   4.   Imena organizacij in posameznikov, ki so imenovani osebno, se objavijo v registru strokovnih skupin Komisije in drugih podobnih subjektov (v nadaljnjem besedilu: register).
   Člen 6
   Delovanje
   1.   Strokovni skupini predseduje predstavnik Generalnega direktorata za energetiko.
   2.   S privoljenjem Generalnega direktorata za energetiko lahko skupina ustanovi podskupine za proučitev posebnih vprašanj na podlagi mandata, ki ga določi skupina. Take podskupine se razpustijo takoj, ko izpolnijo svoj mandat.
   3.   Predstavnik Komisije lahko povabi strokovnjake s posebnim znanjem o določeni zadevi na dnevnem redu, ki niso člani skupine, da priložnostno sodelujejo pri delu skupine ali podskupine. Poleg tega lahko predstavnik Komisije podeli status opazovalca posameznikom, organizacijam v skladu z določbo 8(3) horizontalnih pravil o strokovnih skupinah in državam kandidatkam.
   4.   Predstavniki članov skupine in nadomestni člani ter povabljeni strokovnjaki in opazovalci spoštujejo obveznosti varovanja poklicnih skrivnosti iz Pogodb in njihovih izvedbenih pravil ter Pravilnik Komisije o varnosti v zvezi z zaščito tajnih podatkov EU iz sklepov Komisije (EU, Euratom) 2015/443/ES (6) in (EU, Euratom) 2015/444 (7). Če teh obveznosti ne spoštujejo, lahko Komisija sprejme vse ustrezne ukrepe.
   5.   Sestanki skupine in podskupin potekajo v prostorih Komisije. Komisija zagotovi tajniške storitve. Sestankov strokovne skupine in njenih podskupin se lahko udeležijo tudi drugi zainteresirani uradniki Komisije.
   6.   Skupina sprejme poslovnik na podlagi standardnega poslovnika za strokovne skupine.
   7.   Vsi relevantni dokumenti (na primer dnevni redi, zapisniki in pisni prispevki udeležencev) so na voljo bodisi v registru strokovnih skupin ali prek povezave iz registra na posebno spletišče. Do posebnih spletišč se dostopa brez registracije uporabnikov ali kakršnih koli drugih omejitev. Izjeme glede objave so predvidene, kadar bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 Evropskega parlamenta in Sveta (8).
   Člen 7
   Stroški sestankov
   1.   Udeleženci, ki sodelujejo pri dejavnostih skupine, za svoje storitve niso plačani.
   2.   Komisija sodelujočim povrne potne stroške in stroške bivanja v zvezi z dejavnostmi skupine v skladu z veljavnimi predpisi Komisije (9).
   3.   Navedeni stroški se povrnejo v mejah razpoložljivih odobrenih sredstev, dodeljenih v okviru letnega postopka dodelitve sredstev.
   Člen 8
   Uporaba
   Ta sklep se uporablja 5 let od datuma sprejetja.

      V Bruslju, 9. marca 2016

            Za Komisijo

         Miguel ARIAS CAÑETE

            Član Komisije

      (1)  COM(2014) 330 final.

      (2)  COM(2015) 80 final.

      (3)  COM(2015) 82 final.

      (4)  Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL L 115, 25.4.2013, str. 39).

      (5)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

      (6)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

      (7)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

      (8)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.

      (9)  Sklep Komisije C(2007) 5858 z dne 5. decembra 2007 o predpisih o povračilu stroškov za zunanje strokovnjake, ki jih Komisija povabi k sodelovanju.


title: 2011/643/EU: Sklep Sveta z dne 22. septembra 2011 o imenovanju treh nemških članovin štirih nemških nadomestnih članov Odbora regij

text:
               1.10.2011

               SL

               Uradni list Evropske unije

               L 255/11

         SKLEP SVETA
   z dne 22. septembra 2011
   o imenovanju treh nemških članovin štirih nemških nadomestnih članov Odbora regij
   (2011/643/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga nemške vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi konca mandata Karla-Heinza KLÄRA, Kerstin KIESSLER in Rolfa HARLINGHAUSENA so se sprostila tri mesta članov Odbora regij. Zaradi konca mandata Nicole MORSBLECH, Petra STRAUBA, Michaela GWOSDZA in Jacqueline KRAEGE so se sprostila štiri mesta nadomestnih članov Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se v Odbor regij imenujejo:

               (a)

               za člane:

                           —

                           dr. Eva QUANTE-BRANDT, Staatsrätin, Mitglied des Senats der Freien Hansestadt Bremen,

                           —

                           Margit CONRAD, Bevollmächtigte des Landes Rheinland-Pfalz beim Bund und für Europa,

                           —

                           Barbara DUDEN, Mitglied des Europaausschusses der Hamburgischen Bürgerschaft,

                     in

               (b)

               za nadomestne člane:

                           —

                           Ulrike HÖFKEN, Ministerin für Umwelt, Landwirtschaft, Ernährung, Weinbau und Forsten,

                           —

                           Nils WIECHMANN, Mitglied des Landtages,

                           —

                           Heino VAHLDIECK, Mitglied des Europaausschusses der Hamburgischen Bürgerschaft,

                           —

                           Peter FRIEDRICH, Minister für Bundesrat, Europa und internationale Angelegenheiten.

         Člen 2
   Ta sklep začne veljati na dan sprejetja.

      V Bruslju, 22. septembra 2011

            Za Svet

            Predsednik

         J. MILLER

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.


title: 2010/414/CFSP: Sklep Sveta 2010/414/SZVP z dne 26. julija 2010 o spremembah Sklepa 2010/127/SZVP o omejevalnih ukrepih proti Eritreji

text:
               27.7.2010

               SL

               Uradni list Evropske unije

               L 195/74

         SKLEP SVETA 2010/414/SZVP
   z dne 26. julija 2010
   o spremembah Sklepa 2010/127/SZVP o omejevalnih ukrepih proti Eritreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 1. marca 2010 sprejel Sklep 2010/127/SZVP o omejevalnih ukrepih proti Eritreji (1) in izvajanju Resolucije Varnostnega sveta Združenih narodov (RVSZN) 1907 (2009).

               (2)

               Sklep 2010/127/SZVP določa omejitve glede sprejemanja oseb in subjektov, ki jih je določil Varnostni svet Združenih narodov ali pristojni Odbor za sankcije ter finančne omejevalne ukrepe, kakor tudi prepoved dobave, prodaje ali prenosa orožja in vojaške opreme navedenim osebam in subjektom ter zagotavljanja s tem povezane pomoči in storitev.

               (3)

               Postopek za spremembo Priloge Sklepa 2010/127/SZVP bi moral vključevati obveznost obveščanja določenih oseb in subjektov o razlogih za njihovo uvrstitev na seznam, ki jih predloži Odbor za sankcije, da bi jim dali možnost odgovora. V primeru predložitve odgovora ali novih tehtnih dokazov, bi moral Svet ob upoštevanju le-teh ponovno preučiti svojo odločitev in o tem ustrezno obvestiti zadevno osebo ali subjekt.

               (4)

               Ta sklep spoštuje temeljne pravice in upošteva načela, ki jih priznava zlasti Listina Evropske unije o temeljnih pravicah, predvsem pa spoštuje pravico do učinkovitega pravnega sredstva in nepristranskega sojenja, lastninsko pravico in pravico do varstva osebnih podatkov. Ta sklep bi bilo treba uporabljati v skladu z navedenimi pravicami in načeli.

               (5)

               Ta sklep v celoti upošteva tudi obveznosti držav članic, ki izhajajo iz Listine Združenih narodov ter pravno zavezujočih resolucij Varnostnega sveta Združenih narodov.

               (6)

               Za izvajanje nekaterih ukrepov je potrebno nadaljnje ukrepanje Unije –

         SPREJEL NASLEDNJI SKLEP:
   Člen 1
   Sklep 2010/127/SZVP se spremeni, kakor sledi:

               1)

               člen 7 se nadomesti z naslednjim:
               „Člen 7
               Svet sestavi seznam iz Priloge in ga spreminja v skladu z ugotovitvami Varnostnega sveta združenih narodov ali Odbora za sankcije.“;

               2)

               vstavita se naslednja člena:
               „Člen 7a
               1.   Če Varnostni svet Združenih narodov ali Odbor za sankcije uvrsti osebo ali subjekt na seznam, Svet to osebo ali subjekt vključi v Prilogo. Svet o svoji odločitvi skupaj z razlogi za uvrstitev obvesti zadevno osebo ali subjekt bodisi neposredno, če je naslov znan, bodisi z objavo uradnega obvestila, s čimer tej osebi ali subjektu da možnost, da predloži odgovor.
               2.   V primeru predložitve odgovora ali novih tehtnih dokazov, Svet ponovno preuči svojo odločitev in o tem ustrezno obvesti zadevno osebo ali subjekt.
               Člen 7b
               1.   V Prilogi se navedejo razlogi za uvrstitev oseb in subjektov na seznam, ki jih je predložil Varnostni svet Združenih narodov ali Odbor za sankcije.
               2.   Kadar je to mogoče, se v Prilogo vključijo tudi podatki, ki jih zagotovi Varnostni svet Združenih narodov ali Odbor za sankcije in so potrebni za identifikacijo zadevnih oseb ali subjektov. Pri osebah so lahko ti podatki imena, vključno z vzdevki, datum in kraj rojstva, državljanstvo, številki potnega lista in osebne izkaznice, spol, naslov, če je znan, ter funkcija ali poklic. Pri subjektih so lahko ti podatki imena, kraj in datum vpisa, številka vpisa in sedež podjetja. V Prilogo se vključi tudi datum, ko je Varnostni svet Združenih narodov ali Odbor za sankcije določil osebo ali subjekt.“.

         Člen 2
   Ta sklep začne veljati na dan sprejetja.

      V Bruslju, 26. julija 2010

            Za Svet

            Predsednica

         C. ASHTON

      (1)  UL L 51, 2.3.2010, str. 19.


title: 2014/692/EU, Euratom: Sklep Sveta z dne 29. septembra 2014 o spremembi Poslovnika Sveta

text:
               3.10.2014

               SL

               Uradni list Evropske unije

               L 289/18

         SKLEP SVETA
   z dne 29. septembra 2014
   o spremembi Poslovnika Sveta

      (2014/692/EU, Euratom)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 240(3) Pogodbe,
   ob upoštevanju naslednjega:

               (1)

               Od 1. novembra 2014 je treba v primeru, ko Svet sprejema akt s kvalificirano večino, preveriti, ali države članice, ki tvorijo to kvalificirano večino, predstavljajo najmanj 65 % prebivalstva Unije.

               (2)

               Do 31. marca 2017 lahko član Sveta v primeru, ko Svet sprejema akt s kvalificirano večino, zahteva, da se ta akt sprejme v skladu s kvalificirano večino, kakor je določena v členu 3(3) Protokola št. 36 o prehodni ureditvi, priloženega Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo. V tem primeru lahko član Sveta zahteva, da se preveri, ali države članice, ki tvorijo to kvalificirano večino, predstavljajo najmanj 62 % celotnega prebivalstva Unije. Da bi jo lahko primerno zabeležili, bi bilo treba zahtevo člana Sveta v skladu s členom 3(2) Protokola št. 36 pisno sporočiti generalnemu sekretarju ali jo ustno podati na seji Coreperja ali Sveta. Vse ustno izražene zahteve bi bilo treba zabeležiti v zapisnik seje.

               (3)

               Za izračun navedenih deležev bi bilo treba v Poslovniku Sveta (1) (v nadaljnjem besedilu: Poslovnik) določiti število prebivalstva in delež, ki ga predstavlja glede na prebivalstvo Unije.

               (4)

               Poslovnik bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Poslovnik se spremeni:

               1.

               člen 11(5) se nadomesti z naslednjim:
               „5.   Pri sprejemanju odločitev Sveta s kvalificirano večino se 65 % prebivalstva Unije, oziroma kadar se glasovanja ne udeležijo vse države članice, prebivalstva udeleženih držav članic, in minimalno število članov Sveta, ki predstavljajo več kot 35 % prebivalstva udeleženih držav članic, izračuna v skladu s števili prebivalstva iz Priloge III. Ta števila se uporabljajo tudi med 1. novembrom 2014 in 31. marcem 2017, kadar v skladu s členom 3(2) Protokola št. 36 o prehodni ureditvi, priloženega Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo, član Sveta zahteva, da se akt sprejme s kvalificirano večino, kakor je določena v odstavku 3 navedenega člena, in član Sveta zahteva, da se preveri, ali države članice, ki tvorijo to kvalificirano večino, predstavljajo najmanj 62 % celotnega prebivalstva Unije.“;

               2.

               členu 11 se doda naslednji odstavek:
               „6.   Z začetkom veljavnosti od 1. januarja vsakega leta, Svet v skladu s podatki, ki so na voljo pri Statističnemu uradu Evropske unije na dan 30. septembra predhodnega leta, spremeni številke iz Priloge III. Navedeni sklep se objavi v Uradnem listu Evropske unije.“;

               3.

               Priloga III se nadomesti z naslednjim:

                  „PRILOGA III
                  Podatki o številu prebivalstva Unije in o številu prebivalstva posameznih držav članic za izvajanje določb glede glasovanja s kvalificirano večino v Svetu
                  Za namene izvajanja člena 16(4) PEU, člena 238(2) in (3) PDEU ter člena 3(2) Protokola št. 36 veljajo za obdobje od 1. novembra 2014 do 31. decembra 2014 naslednja števila prebivalstva Unije in števila prebivalstva posameznih držav članic ter deleži prebivalstva posamezne države članice glede na prebivalstvo Unije:

                              Država članica

                              Prebivalstvo (× 1 000)

                              Delež glede na prebivalstvo Unije

                              Nemčija

                              80 523,7

                              15,93

                              Francija

                              65 633,2

                              12,98

                              Združeno kraljestvo

                              63 730,1

                              12,61

                              Italija

                              59 685,2

                              11,81

                              Španija

                              46 704,3

                              9,24

                              Poljska

                              38 533,3

                              7,62

                              Romunija

                              20 057,5

                              3,97

                              Nizozemska

                              16 779,6

                              3,32

                              Belgija

                              11 161,6

                              2,21

                              Grčija

                              11 062,5

                              2,19

                              Češka

                              10 516,1

                              2,08

                              Portugalska

                              10 487,3

                              2,07

                              Madžarska

                              9 908,8

                              1,96

                              Švedska

                              9 555,9

                              1,89

                              Avstrija

                              8 451,9

                              1,67

                              Bolgarija

                              7 284,6

                              1,44

                              Danska

                              5 602,6

                              1,11

                              Finska

                              5 426,7

                              1,07

                              Slovaška

                              5 410,8

                              1,07

                              Irska

                              4 591,1

                              0,91

                              Hrvaška

                              4 262,1

                              0,84

                              Litva

                              2 971,9

                              0,59

                              Slovenija

                              2 058,8

                              0,41

                              Latvija

                              2 023,8

                              0,40

                              Estonija

                              1 324,8

                              0,26

                              Ciper

                              865,9

                              0,17

                              Luksemburg

                              537,0

                              0,11

                              Malta

                              421,4

                              0,08

                              Skupaj

                              505 572,5

                              100“

                              Prag 62 %

                              313 455,0

                              Prag 65 %

                              328 622,1

         Člen 2
   Ta sklep začne veljati na dan objave v Uradnem listu Evropske unije.
   Uporablja se od 1. novembra 2014.

      V Bruslju, 29. septembra 2014

            Za Svet

            Predsednik

         S. GOZI

      (1)  Sklep Sveta 2009/937/EU z dne 1. decembra 2009 o spremembi Poslovnika Sveta (UL L 325, 11.12.2009, str. 35).


title: Sklep Evropskega parlamenta in Sveta (EU) 2016/1856 z dne 11. oktobra 2016 o uporabi Solidarnostnega sklada Evropske unije za zagotavljanje pomoči Grčiji

text:
               20.10.2016

               SL

               Uradni list Evropske unije

               L 284/21

         SKLEP EVROPSKEGA PARLAMENTA IN SVETA (EU) 2016/1856
   z dne 11. oktobra 2016
   o uporabi Solidarnostnega sklada Evropske unije za zagotavljanje pomoči Grčiji
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (1) in zlasti člena 4(3) Uredbe,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) ter zlasti točke 11 tega sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Namen Solidarnostnega sklada Evropske unije (v nadaljnjem besedilu: sklad) je omogočiti Uniji, da se hitro, učinkovito in prožno odziva na izredne razmere in tako izkaže svojo solidarnost s prebivalstvom območij, ki so jih prizadele naravne nesreče.

               (2)

               Sredstva sklada ne presegajo najvišjega letnega zneska 500 000 000 EUR (v cenah iz leta 2011), kot je določeno v členu 10 Uredbe Sveta (EU, Euratom) št. 1311/2013 (3).

               (3)

               Grčija je 5. februarja 2016 predložila vlogo za uporabo sredstev sklada zaradi potresa, ki je prizadel Jonske otoke novembra 2015.

               (4)

               Vloga Grčije izpolnjuje zahteve za izplačilo finančnega prispevka iz sklada v skladu s členom 4 Uredbe (ES) št. 2012/2002.

               (5)

               Zato bi bilo treba uporabiti sredstva sklada, da bo zagotovljen finančni prispevek za Grčijo.

               (6)

               V skladu s Sklepom (EU) 2016/252 Evropskega parlamenta in Sveta (4) je bil Solidarnostni sklad Evropske unije uporabljen za zagotovitev zneska v višini 50 milijonov EUR v odobritvah za prevzem obveznosti in odobritvah plačil za predplačila za proračunsko leto 2016. Ta sredstva so bila uporabljena le v zelo omejenem obsegu. Torej bi bilo mogoče celoten znesek, ki bo uporabljen v tem primeru, financirati s prerazporeditvijo odobritev za predplačila, ki so na voljo v splošnem proračunu Unije za proračunsko leto 2016.

               (7)

               Da bi sredstva iz sklada lahko čim prej uporabili, bi bilo treba ta sklep uporabljati od datuma sprejetja –

         SPREJELA NASLEDNJI SKLEP:
   Člen 1
   V okviru splošnega proračuna Unije za proračunsko leto 2016 se Solidarnostni sklad Evropske unije uporabi za zagotovitev zneska v višini 1 651 834 EUR za Grčijo, in sicer v odobritvah za prevzem obveznosti in odobritvah plačil.
   Znesek iz prvega odstavka, za katerega se uporabi sklad, se financira iz odobritev za predplačila v proračunu Unije za proračunsko leto 2016. Sredstva, ki so na voljo za plačilo predplačil, se ustrezno znižajo.
   Člen 2
   Ta sklep začne veljati na dan objave v Uradnem listu Evropske unije.
   Uporablja se od 11. oktobra 2016.

      V Bruslju, 11. oktobra 2016

            Za Evropski parlament

            Predsednik

         M. SCHULZ

            Za Svet

            Predsednik

         I. KORČOK

      (1)  UL L 311, 14.11.2002, str. 3.

      (2)  UL C 373, 20.12.2013, str. 1.

      (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).

      (4)  Sklep (EU) 2016/252 Evropskega parlamenta in Sveta z dne 25. novembra 2015 o uporabi Solidarnostnega sklada Evropske unije za plačilo predplačil (UL L 47, 24.2.2016, str. 5).


title: Sklep Komisije z dne 16. avgusta 2017 o spremembi Sklepa 2009/427/ES o ustanovitvi skupine strokovnjakov za strokovno svetovanje v zvezi z ekološko pridelavo

text:
               18.8.2017

               SL

               Uradni list Evropske unije

               C 273/3

         SKLEP KOMISIJE
   z dne 16. avgusta 2017
   o spremembi Sklepa 2009/427/ES o ustanovitvi skupine strokovnjakov za strokovno svetovanje v zvezi z ekološko pridelavo
   (2017/C 273/03)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Komisija je s Sklepom 2009/427/ES (1) ustanovila skupino strokovnjakov za strokovno svetovanje v zvezi z ekološko pridelavo (v nadaljnjem besedilu: skupina).

               (2)

               Člen 4(5) Sklepa 2009/427/ES določa, da se člani skupine imenujejo za mandat treh let z možnostjo podaljšanja. Dosedanje izkušnje s skupino so pokazale, da je obdobje treh let prekratko, da bi skupina lahko v celoti opravljala svoje naloge. Strokovno svetovanje v zvezi z ekološko pridelavo ima pomembno vlogo pri razvoju ekološkega sektorja. Postopek izdaje dovoljenj, vključno s strokovnim svetovanjem glede uporabe kmetijskih praks in snovi, bo treba prilagoditi prihodnjim zakonodajnim spremembam v zvezi z ekološko pridelavo. Prav tako je treba zagotoviti kontinuiteto glede dela skupine. Zato bi bilo treba trajanje mandata skupine iz Sklepa 2009/427/ES podaljšati na obdobje štirih let.

               (3)

               Sklep 2009/427/ES bi bilo zato treba ustrezno spremeniti –

         SKLENILA:
   Člen 1
   V členu 4 Sklepa 2009/427/ES se odstavek 5 nadomesti z naslednjim:

      „5.   Člani skupine se imenujejo za mandat štirih let z možnostjo podaljšanja, funkcijo pa lahko opravljajo največ tri zaporedne mandate. Svoje naloge opravljajo, dokler niso zamenjani v skladu z odstavkom 6 ali se jim ne izteče mandat.“

   Člen 2
   Ta sklep začne veljati na dan sprejetja.

      V Bruslju, 16. avgusta 2017

            Za Komisijo

         Phil HOGAN

            Član Komisije

      (1)  Sklep Komisije 2009/427/ES z dne 3. junija 2009 o ustanovitvi skupine strokovnjakov za strokovno svetovanje v zvezi z ekološko pridelavo (UL L 139, 5.6.2009, str. 29).


title: 2011/672/: Sklep Sveta z dne 10. oktobra 2011 o imenovanju romunskega člana Evropskega ekonomsko-socialnega odbora

text:
               13.10.2011

               SL

               Uradni list Evropske unije

               L 268/15

         SKLEP SVETA
   z dne 10. oktobra 2011
   o imenovanju romunskega člana Evropskega ekonomsko-socialnega odbora
   (2011/672/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju predloga romunske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 13. septembra 2010 sprejel Sklep 2010/570/EU, Euratom o imenovanju članov Evropskega ekonomsko-socialnega odbora za obdobje od 21. septembra 2010 do 20. septembra 2015 (1).

               (2)

               Po izteku mandata člana Sorina Cristiana STANA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Liviu LUCA, Confederația Națională a Sindicatelor Libere din România FRĂȚIA, se za preostanek mandata, ki se izteče 20. septembra 2015, imenuje za člana Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Luxembourgu, 10. oktobra 2011

            Za Svet

            Predsednik

         A. KRASZEWSKI

      (1)  UL L 251, 25.9.2010, str. 8.


title: Sklep Sveta (EU) 2017/1249 z dne 16. junija 2017 o sklenitvi, v imenu Unije, Sporazuma med Evropsko unijo in Kraljevino Norveško o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020

text:
               12.7.2017

               SL

               Uradni list Evropske unije

               L 179/1

         SKLEP SVETA (EU) 2017/1249
   z dne 16. junija 2017
   o sklenitvi, v imenu Unije, Sporazuma med Evropsko unijo in Kraljevino Norveško o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 77(2) v povezavi s točko (a) člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta (EU) 2017/479 (2) je Komisija dne 8. decembra 2016 podpisala Sporazum med Evropsko unijo in Kraljevino Norveško o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020 (v nadaljnjem besedilu: Sporazum) s pridržkom njegove poznejše sklenitve.

               (2)

               Uredba (EU) št. 515/2014 (3) Evropskega parlamenta in Sveta določa, da države, ki se pridružijo izvajanju, uporabi in razvoju schengenskega pravnega reda, sodelujejo v instrumentu v skladu z določbami Uredbe ter da se sklenejo dogovori o finančnih prispevkih teh držav in sprejmejo dopolnilna pravila, potrebna za tako sodelovanje, vključno z določbami, ki zagotavljajo zaščito finančnih interesov Unije in pooblastilo Računskemu sodišču, da izvaja revizije.

               (3)

               V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, da ga bo prenesla v svoje nacionalno pravo.

               (4)

               Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (4) ne sodeluje. Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (5)

               Ta sklep predstavlja razvoj določb schengenskega pravnega reda, pri katerih Irska ne sodeluje v skladu s Sklepom Sveta 2002/192/ES (5); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Kraljevino Norveško o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020 se odobri v imenu Unije (6).
   Člen 2
   Predsednik Sveta v imenu Unije posreduje uradno obvestilo iz člena 19(2) Sporazuma, s čimer bo izraženo soglasje Unije, da jo ta sporazum zavezuje.
   Člen 3
   Ta sklep začne veljati na dan sprejetja (7).

      V Luxembourgu, 16. junija 2017

            Za Svet

            Predsednik

         E. SCICLUNA

      (1)  Odobritev z dne 16. maja 2017 (še ni objavljena v Uradnem listu).

      (2)  Sklep Sveta (EU) 2017/479 z dne 8. decembra 2016 o podpisu, v imenu Unije, in začasni uporabi Sporazuma med Evropsko unijo in Kraljevino Norveško o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020 (UL L 75, 21.3.2017, str. 1).

      (3)  Uredba (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES (UL L 150, 20.5.2014, str. 143).

      (4)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

      (5)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

      (6)  Besedilo Sporazuma je bilo objavljeno v UL L 75, 21.3.2017, str. 3 skupaj s sklepom o podpisu.

      (7)  Generalni sekretariat Sveta v Uradnem listu Evropske unije objavi datum začetka veljavnosti sporazuma.


title: 2010/96/CFSP: Sklep Sveta 2010/96/SZVP z dne 15. februarja 2010 o vojaški misiji Evropske unije, ki prispeva k usposabljanju somalskih varnostnih sil

text:
               19.2.2010

               SL

               Uradni list Evropske unije

               L 44/16

         SKLEP SVETA 2010/96/SZVP
   z dne 15. februarja 2010
   o vojaški misiji Evropske unije, ki prispeva k usposabljanju somalskih varnostnih sil
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28 in 43(2) Pogodbe,
   ob upoštevanju predloga visoke predstavnice Unije za zunanje zadeve in varnostno politiko (VP),
   ob upoštevanju naslednjega:

               (1)

               Varnostni svet Združenih narodov (VSZN) je v Resoluciji 1872 (2009) o razmerah v Somaliji, sprejeti 26. maja 2009, poudaril pomen ponovne vzpostavitve, usposabljanja, opremljanja in vzdrževanja somalskih varnostnih sil, ter pozval države članice ter regionalne in mednarodne organizacije k zagotovitvi tehnične pomoči za usposabljanje in opremljanje somalskih varnostnih sil. VSZN je v resoluciji 1897 (2009), sprejeti 30. novembra 2009, opozoril na prejšnje resolucije in ponovno potrdil svoje spoštovanje suverenosti, ozemeljske celovitosti, politične neodvisnosti in enotnosti Somalije.

               (2)

               Svet je v sklepih z dne 27. julija 2009 sklenil okrepiti delovanje za zagotavljanje miru in razvoja v Somaliji. V ta namen je preučil možnosti, kako bi Unija lahko prispevala k mednarodnim prizadevanjem, tudi na varnostnem področju.

               (3)

               Svet je v sklepih z dne 17. novembra 2009 izjavil, da bi bilo treba v okviru celovitega pristopa Unije k razmeram v Somaliji razmisliti o dodatni podpori Unije somalskemu varnostnemu sektorju ter da bi morala biti ta podpora del obsežnejšega in skladnega okvira, ki bi vključeval tesno sodelovanje in usklajevanje Unije z Afriško unijo, Združenimi narodi in drugimi ustreznimi partnerji, zlasti Združenimi državami Amerike. V zvezi z Afriško unijo je Svet poleg tega poudaril pomen vloge misije Afriške unije v Somaliji (AMISOM).

               (4)

               Svet je 17. novembra 2009 odobril koncept kriznega upravljanja o morebitni evropski varnostni in obrambni misiji, ki bi prispevala k usposabljanju somalskih varnostnih sil prehodne zvezne somalske vlade, ter zahteval nadaljnje načrtovanje. V ta namen je Politični in varnostni odbor (PVO) imenoval organ za načrtovanje.

               (5)

               Somalska prehodna zvezna vlada je v pismih z dne 18. novembra 2009 in 23. januarja 2010 izrazila zahvalo prizadevanjem Unije za usklajevanje usposabljanja somalskih nacionalnih sil ter za mir in stabilnost v Somaliji; prav tako je Uniji zagotovila svojo zavezanost k odgovornosti za zaposlovanje, usposabljanje zaposlenih in da se zaposleni obdržijo; prav tako je poudarila zavezanost k širši politiki varnostnega sektorja v Somaliji.

               (6)

               Namestnik posebnega predstavnika Afriške unije za Somalijo je v pismu z dne 30. novembra 2009 v imenu komisije Afriške unije pozdravil pozitiven odnos Unije glede usposabljanja več kot 2 000 pripadnikov somalskih sil.

               (7)

               Svet je 8. decembra 2009 izbral vojaško strateško opcijo za morebitno vojaško misijo Unije.

               (8)

               Generalni sekretar Združenih narodov je v poročilu VSZN z dne 31. decembra 2009 omenil koncept kriznega upravljanja o morebitni misiji evropske varnostne in obrambne politike v podporo usposabljanju somalskih varnostnih sil ter poudaril, da se pričakuje, da bodo inštruktorji EU po zaključku načrtovanja Evropske unije za izvedbo usposabljanja upoštevali usklajene in odobrene učne načrte.

               (9)

               Obrambni minister Ugande je v pismu z dne 5. januarja 2010 pozdravil načrtovano misijo Evropske unije v podporo somalskemu varnostnemu sektorju in pozval Evropsko unijo k sodelovanju pri prizadevanjih za usposabljanje nacionalnih varnostnih sil somalske prehodne zvezne vlade v Ugandi za obdobje vsaj enega leta.

               (10)

               EU je 20. januarja 2010 prehodni zvezni vladi ponudila svoj prispevek k usposabljanju somalskih varnostnih sil prehodne zvezne vlade.

               (11)

               Svet se je v sklepih z dne 25. januarja 2010 dogovoril, da bo ustanovil vojaško misijo, ki bo prispevala k usposabljanju somalskih varnostnih sil v Ugandi, kjer se somalske sile že usposabljajo, kar bo pripomoglo tudi k usklajevanju dejavnosti EU z misijo Afriške unije v Somaliji (AMISOM). Svet se je poleg tega dogovoril, da se bo misija začela z naslednjim sprejemom udeležencev usposabljanja, ki naj bi se začel spomladi 2010, ter naj bi se izvajala v tesnem usklajevanju s partnerji, vključno s prehodno zvezno vlado, Ugando, Afriško unijo, Združenimi narodi in Združenimi državami Amerike. Svet je priznal, da bi bilo treba to usposabljanje izvesti kot del širših mednarodnih prizadevanj, zajeti pa bi moralo med drugim preverjanje udeležencev usposabljanja, spremljanje in mentorstvo silam po njihovi vrnitvi v Mogadiš ter financiranje in izplačevanje osebnih prejemkov vojakom.

               (12)

               PVO bi moral v okviru pristojnosti Sveta in VP izvajati politični nadzor nad vojaško misijo EU, zagotavljati strateško vodenje ter sprejemati ustrezne odločitve v skladu s tretjim pododstavkom člena 38 Pogodbe o Evropski uniji (PEU).

               (13)

               Pogajati bi se bilo treba o mednarodnih sporazumih o sodelovanju tretjih držav v misijah EU in o statusu enot in osebja EU ter jih skleniti.

               (14)

               V skladu s členom 41(2) Pogodbe bi morali operativni izdatki, ki nastanejo na podlagi tega sklepa in se nanašajo na vojaške ali obrambne zadeve, bremeniti države članice v skladu z določbami Sklepa Sveta 2008/975/SZVP z dne 18. decembra 2008 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena) (1) (v nadaljnjem besedilu: ATHENA).

               (15)

               V skladu s členom 28(1) Pogodbe se v sklepih Sveta določijo sredstva, s katerimi razpolaga Evropska unija. Referenčni finančni znesek za obdobje 12 mesecev, namenjen za skupne stroške vojaške misije EU, predstavlja trenutno najboljšo oceno in ne posega v končne zneske, vključene v proračun, ki bo sprejet v skladu s pravili iz sklepa o ATHENI.

               (16)

               V skladu s členom 5 Protokola o stališču Danske, priloženega Pogodbi o Evropski Uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Evropske unije, ki zadevajo obrambo. Danska ne sodeluje pri financiranju misije –

         SPREJEL NASLEDNJI SKLEP:
   Člen 1
   Misija
   1.   Unija izvaja vojaško misijo za usposabljanje (v nadaljnjem besedilu: EUTM Somalia), s katero želi prispevati h krepitvi prehodne somalske zvezne vlade kot delujoče vlade v korist somalskih državljanov. Cilj vojaške misije EU je zlasti prispevati k celoviti in trajnostni perspektivi za razvoj somalskega varnostnega sektorja, in sicer s krepitvijo somalskih varnostnih sil prek zagotavljanja posebnega vojaškega usposabljanja in podpore usposabljanju, ki ga zagotavlja Uganda, 2 000 somalskih rekrutov do vključno ravni voda, skupaj z ustreznim modularnim in specializiranim usposabljanjem častnikov in podčastnikov. Vojaška misija EU deluje v tesnem sodelovanju in usklajevanju z drugimi akterji mednarodne skupnosti, zlasti Združenimi narodi, misijo Afriške unije v Somaliji (AMISOM) in Združenimi državami Amerike.
   2.   V ta namen opravljeno vojaško usposabljanje EU se izvaja večinoma v Ugandi v skladu s političnim ciljem misije EU, ki prispeva k usposabljanju somalskih varnostnih sil, kot je opredeljeno v konceptu kriznega upravljanja, ki ga je Svet odobril 17. novembra 2009. Element te vojaške misije EU bo imel sedež tudi v Nairobiju.
   Člen 2
   Imenovanje poveljnika EU
   1.   Poveljnik Ricardo GONZALEZ ELUL se imenuje za poveljnika misije EU.
   2.   Poveljnik misije EU izvaja naloge poveljnika operacije EU in poveljnika sil EU.
   Člen 3
   Določitev poveljstva EU
   Poveljstvo EU se nahaja v Ugandi. Vključevalo bo tudi urad za zvezo v Nairobiju in podporno celico v Bruslju. Izvaja naloge operativnega štaba in poveljstva sil EU.
   Člen 4
   Načrtovanje in začetek misije
   Svet po odobritvi načrta misije sprejme sklep o začetku vojaške misije EU.
   Člen 5
   Politični nadzor in strateško vodenje
   1.   Politični in varnostni odbor (PVO) v okviru pristojnosti Sveta in visoke predstavnice Unije za zunanje zadeve in varnostno politiko (VP) izvaja politični nadzor in strateško vodenje vojaške misije EU. Svet pooblašča PVO za sprejemanje ustreznih odločitev v skladu s členom 38 Pogodbe o Evropski uniji (PEU). To pooblastilo zajema pristojnosti za spreminjanje dokumentov načrtovanja, vključno z načrtom misije in strukturo poveljevanja. Vključuje tudi pristojnosti za sprejemanje sklepov o imenovanju poveljnika misije EU. Pristojnost odločanja glede ciljev in prenehanja vojaške misije EU je pridržana Svetu.
   2.   PVO redno poroča Svetu.
   3.   PVO od predsednika Vojaškega odbora EU (VOEU) prejema redna poročila o vodenju vojaške misije EU. PVO lahko po potrebi na svoje sestanke povabi poveljnika misije EU.
   Člen 6
   Vojaško vodenje
   1.   VOEU spremlja pravilno izvajanje vojaške misije EU, vodene v okviru pristojnosti poveljnika misije EU.
   2.   VOEU od poveljnika misije EU prejema redna poročila. Po potrebi lahko na svoje sestanke povabi poveljnika misije EU.
   3.   Predsednik VOEU je glavna točka za stike s poveljnikom misije EU.
   Člen 7
   Izvajanje in usklajenost odzivanja Unije
   1.   VP zagotovi izvajanje tega sklepa ter njegovo skladnost z zunanjim delovanjem Unije na splošno, v vlogi podpredsednice Komisije pa tudi z razvojnimi programi Unije.
   2.   Pri izvajanju tega sklepa VP pomaga poveljnik misije EU.
   Člen 8
   Sodelovanje tretjih držav
   1.   Brez poseganja v avtonomijo odločanja Unije ali v enotni institucionalni okvir ter v skladu z ustreznimi smernicami Evropskega sveta se k sodelovanju pri tej misiji lahko povabi tretje države.
   2.   Svet pooblašča PVO, da tretje države povabi k prispevanju in da na priporočilo poveljnika misije EU in VOEU sprejme ustrezne sklepe o sprejetju predlaganih prispevkov.
   3.   Podrobnosti o sodelovanju tretjih držav so predmet sporazumov, ki se sklenejo v skladu s členom 37 PEU in postopkom iz člena 218 Pogodbe o delovanju Evropske unije (PDEU). Če sta Unija in tretja država sklenili sporazum o vzpostavitvi okvira za sodelovanje te tretje države v misijah Unije za krizno upravljanje, se za namene te misije Unije uporabljajo določbe tega sporazuma.
   4.   Tretje države z znatnim vojaškim prispevkom za vojaško misijo EU imajo enake pravice in obveznosti glede vsakodnevnega vodenja misije kakor države članice, ki sodelujejo v tej misiji.
   5.   Svet pooblašča PVO za sprejetje ustreznih sklepov o ustanovitvi odbora sodelujočih držav, če tretje države zagotavljajo znatni vojaški prispevek.
   Člen 9
   Status osebja pod vodstvom EU
   Status enot in osebja pod vodstvom EU, vključno s privilegiji, imunitetami ter dodatnimi jamstvi, potrebnimi za izvedbo in nemoteno delovanje njihove misije, je lahko predmet sporazuma, sklenjenega v skladu s členom 37 PEU in postopkom iz člena 218(3) PDEU.
   Člen 10
   Finančni dogovori
   1.   Skupni stroški vojaške misije EU se upravljajo v skladu s Sklepom Sveta 2008/975/SZVP z dne 18. decembra 2008 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena) (2).
   2.   Referenčni finančni znesek skupnih stroškov vojaške misije EU je 4,8 milijona EUR. Delež referenčnega zneska iz člena 32(3) Sklepa o Atheni je 60 %.
   Člen 11
   Posredovanje informacij tretjim stranem
   1.   VP je pooblaščena, da Združenim narodom (ZN), Afriški uniji (AU), afriški misiji v Somaliji (AMISOM) in drugim tretjim stranem, ki so se pridružile temu sklepu, posreduje zaupne informacije in dokumente EU, pridobljene za namene vojaške misije EU, do stopnje tajnosti, ki ustreza vsakemu od njih ter v skladu s predpisi Sveta o varovanju tajnosti (3).
   2.   VP je pooblaščena, da ZN, AU, misiji AMISOM in drugim tretjim stranem, ki so se pridružile temu sklepu, posreduje dokumente EU, ki niso razvrščeni kot zaupni in se nanašajo na posvetovanja Sveta v zvezi z vojaško misijo EU ter za njih velja obveznost varovanja poslovne skrivnosti iz člena 6(1) Poslovnika Sveta (4).
   Člen 12
   Začetek veljavnosti in prenehanje
   1.   Ta sklep začne veljati z dnem sprejetja.
   2.   Vojaška misija EU se zaključi leta 2011 po dveh zaporednih šestmesečnih obdobjih usposabljanja.
   3.   Ta sklep se razveljavi z dnem, ko prenehajo delovati poveljstvo EU, urad za zvezo v Nairobiju in podporna celica v Bruslju, v skladu z odobrenimi načrti o zaključku vojaške misije EU, ne glede na postopke v zvezi z revizijskim pregledom in predložitvijo računov vojaške misije EU iz Sklepa o Atheni.
   Člen 13
   Objava
   1.   Ta sklep se objavi v Uradnem listu Evropske unije.
   2.   V Uradnem listu Evropske unije se objavijo tudi sklepi PVO o imenovanjih poveljnika misije EU ter sklepi PVO o sprejetju prispevkov tretjih držav in ustanovitvi odbora sodelujočih držav.

      V Bruslju, 15. februarja 2010

            Za Svet

            Predsednik

         Á. GABILONDO

      (1)  UL L 345, 23.12.2008, str. 96.

      (2)  UL L 345, 23.12.2008, str. 96.

      (3)  Sklep Sveta 2001/264/ES z dne 19. marca 2001 o sprejetju predpisov Sveta o varovanju tajnosti (UL L 101, 11.4.2001, str. 1).

      (4)  Sklep Sveta 2009/937/EU z dne 1. decembra 2009 o sprejetju poslovnika Sveta (UL L 325, 11.12.2009, str. 35).


title: Sklep Evropskega parlamenta o sklenitvi Medintitucionalnega sporazuma v obliki skupne izjave glede osnutka Sklepa Sveta, ki spreminja Sklep 1999/468/ES o določitvi postopkov za uresničevanje Komisiji podeljenih izvedbenih pooblastil (nov regulativni postopek s pregledom) (10125/2006 - C6-0208/2006 - 2006/2152(ACI))

text:
C 303 E/806              SL                                 Uradni list Evropske unije                                          13.12.2006

Četrtek, 6. julij 2006
               P6_TA(2006)0309

               Določitev postopkov za uresničevanje Komisiji podeljenih izvedbenih pooblastil
               (Medinstitucionalni sporazum)

               Sklep Evropskega parlamenta o sklenitvi Medintitucionalnega sporazuma v obliki skupne izjave
               glede osnutka Sklepa Sveta, ki spreminja Sklep 1999/468/ES o določitvi postopkov za uresničevanje
               Komisiji podeljenih izvedbenih pooblastil (nov regulativni postopek s pregledom) (10125/2006 –
                                                 C6-0208/2006 – 2006/2152(ACI))

               Evropski parlament,

               — ob upoštevanju pogodbe o ustanovitvi Evropske skupnosti in zlasti tretje alinee člena 202 Pogodbe,

               — ob upoštevanju sklepa Sveta 1999/468/ES z dne 28. junija 1999 o določitvi postopkov za uresničevanje
                 Komisiji podeljenih izvedbenih pooblastil (1),

               — ob upoštevanju predloga               Komisije   za   Sklep   Sveta,    ki   spreminja   Sklep   1999/468/ES
                 (KOM(2002)0719) (2),

               — ob upoštevanju izjave bivšega predsednika Komisije Prodija pred Evropskim parlamentom dne 5. febru-
                 arja 2002 („Prodijeva izjava“),

               — ob upoštevanju svojega stališča z dne 2. septembra 2003 (3),

               — ob upoštevanju svoje resolucije z dne 5 februarja 2002 o izvajanju zakonodaje o finančnih storitvah ( 4),

               — ob upoštevanju spremenjenega predloga Komisije (KOM(2004)0324) (5),

               — ob upoštevanju osnutka Sklepa Sveta (10126/1/2006 – C6-0190/2006) (6),

               — ob upoštevanju osnutka skupne izjave (10125/2006 – C6-0208/2006),

               — ob upoštevanju člena 120(1) svojega Poslovnika,

               — ob upoštevanju poročila Odbora za ustavne zadeve (A6-0237/2006), ker

               A. sta se Svet in Komisija prejšnjo jesen dogovorila, da bosta začela s pogajanji o možnosti za izvajanje
                  reforme postopka komitologije na podlagi spremenjenega predloga Komisije,

               B. je konferenca predsednikov dne 10. novembra 2005 sklenila, da se začne pogajati s Svetom in Komisijo
                  o postopkih komitologije in je v ta namen pooblastila predsedujočega konferenci predsednikov odborov
                  in poročevalca pristojnega odbora, pooblastilo pa je bilo obnovljeno dne 19. januarja 2006,

               C. so ti dogovori privedli do osnutka za nov postopek in do osnutka izjav v zvezi s sklepom, ki ga bo treba
                  sprejeti glede tega postopka,

               D. bo sklep v Sklep o komitologiji iz leta 1999 uvedel nov postopek, poznan kot „regulativni postopek s
                  pregledom“, ki bo Evropskemu parlamentu in Svetu dal pravico, da enakovredno pregledujeta „kvazi-
                  zakonodajne“ ukrepe, s katerimi se izvaja instrument, ki je bil sprejet s postopkom soodločanja ter, da
                  takšne ukrepe lahko zavrne,

               (1) UL L 184, 17.7.1999, str. 23.
               (2) Še ni objavljeno v Uradnem listu.
               (3) UL C 76 E, 25.3.2004, str. 82.
               (4) UL C 284 E, 21.11.2002, str. 115.
               (5) Še ni objavljeno v Uradnem listu.
               (6) Še ni objavljeno v Uradnem listu.
 ---pagebreak--- 13.12.2006           SL                                Uradni list Evropske unije                                           C 303 E/807

                                                                                Četrtek, 6. julij 2006
             E. Pogodba o Ustavi za Evropo, ki so jo podpisali vsi voditelji držav in vlad, podeljuje Parlamentu pravico
                do preklica pooblastil (člen I – 36). Končno sporazumno besedilo Parlamentu ne zagotavlja te pravice v
                novem regulativnem postopku s pregledom. Pravica do preklica prenosa pooblastil bo zato ostala ena
                izmed ključnih zahtev Evropskega parlamenta, nekaj, kar bi se zlasti lahko uresničilo z Ustavno
                pogodbo,

             F. bodo sklep spremljale skupna izjava Evropskega parlamenta, Sveta in Komisije, izjava Komisije, ki bo
                vključena v zapisnik Sveta, in izjave Komisije glede izvajanja in uporabe novega postopka,

             G. te izjave odražajo pomembne točke, o katerih se je razpravljalo na pogajanjih med tremi institucijami,
                brez tega kompromis o novem postopku ne bi bil dosežen ter njegov dejanski vpliv ne bi bil
                zagotovljen,

             1.   potrdi sklenitev sporazuma, ki je v obliki skupne izjave priložen temu sklepu;

             2. je seznanjen z izjavo Komisije, izdano istočasno s skupno izjavo, glede prizadevanj za sprejetje ukrepov
             za preglednost;

             3. je seznanjen z izjavami Komisije glede jezikovnega režima in začetne točke obdobja pregleda ter prilaga-
             janja veljavnih aktov, ki je bilo opravljeno ob tej priložnosti;

             4.   naroči svojemu predsedniku, naj ta sklep pošlje v vednost Svetu in Komisiji.

             Evropskega parlamenta, Sveta in Komisije

             1. Evropski parlament, Svet in Komisija pozdravljajo skorajšnje sprejetje Sklepa Sveta o spremembi Sklepa
             Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izved-
             benih pooblastil (1). Vključitev novega postopka, imenovanega „regulativni postopek s pregledom“, v Sklep iz
             leta 1999 bo zakonodajalcu omogočila nadzor nad sprejemanjem „kvazi zakonodajnih“ ukrepov za izvajanje
             akta, sprejetega po postopku soodločanja.

             2. Evropski parlament, Svet in Komisija poudarjajo, da pomeni ta odločitev v okviru trenutne pogodbe
             zadovoljivo horizontalno rešitev za zahteve Evropskega parlamenta o nadzorovanju izvajanja aktov, sprejetih
             po postopku soodločanja.

             3. Evropski parlament in Svet priznavata, brez poseganja v pravice zakonodajnih organov, da je treba v
             skladu z načeli o dobri zakonodaji izvedbena pooblastila dodeliti Komisiji brez časovne omejitve. Evropski
             parlament, Svet in Komisija pa kljub temu menijo, da bi lahko za primere, ko je potrebna prilagoditev v
             določenem roku, vključili klavzulo, v skladu s katero mora Komisija predstaviti predlog za pregled ali
             ukinitev določb o dodelitvi izvedbenih pooblastil; na ta način bi se izboljšal pregled, ki ga opravi
             zakonodajalec.

             4. Novi postopek se bo takoj, ko bo začel veljati, uporabljal za kvazi zakonodajne ukrepe, predvidene v
             aktih, ki se bodo sprejemali po postopku soodločanja, vključno s tistimi, predvidenimi v aktih, ki se bodo v
             prihodnje sprejemali na področju finančnih storitev (akti „Lamfalussy“). Da pa bi se ta postopek lahko
             uporabljal za že veljavne akte, sprejete po postopku soodločanja, je treba te akte v skladu z veljavnimi
             postopki prilagoditi tako, da se regulativni postopek iz člena 5 Sklepa 1999/468/ES nadomesti z regula-
             tivnim postopkom s pregledom, če gre za ukrepe, ki spadajo v njegovo področje uporabe.

             (1) UL L 184, 17.7.1999, str. 23.
 ---pagebreak--- C 303 E/808              SL                                Uradni list Evropske unije                                               13.12.2006

Četrtek, 6. julij 2006
               5.    Evropski parlament, Svet in Komisija menijo, da je treba nujno prilagoditi naslednje akte:

               (a) Uredbo Evropskega parlamenta in Sveta o prehranskih oznakah in zdravstvenih trditvah na živilih (še ni
                   objavljeno v Uradnem listu);

               (b) Direktivo 2006/49/ES Evropskega parlamenta in Sveta z dne 14. junija 2006 o preoblikovanju Direktive
                   Sveta 93/6/EGS z dne 15. marca 1993 o kapitalski ustreznosti investicijskih družb in kreditnih institucij
                   (še ni objavljena v Uradnem listu);

               (c) Direktivo 2006/48/ES Evropskega parlamenta in Sveta z dne 14. junija 2006 o preoblikovanju Direktive
                   2000/12/ES Evropskega parlamenta in Sveta z dne 20. marca 2000 o začetku opravljanja in opravljanju
                   dejavnosti kreditnih institucij (še ni objavljena v Uradnem listu);

               (d) Direktivo 2006/43/ES Evropskega parlamenta in Sveta z dne 17. maja 2006 o obveznih revizijah za
                   letne in konsolidirane računovodske izkaze, spremembi direktiv Sveta 78/660/EGS in 83/349/EGS ter
                   razveljavitvi Direktive Sveta 84/253/EGS (UL L 157, 9.6.2006, str. 87);

               (e) Uredbo (ES) št. 562/2006 Evropskega parlamenta in Sveta z dne 15. marca 2006 o Zakoniku Skupnosti
                   o pravilih, ki urejajo gibanje oseb prek meja (Zakonik o schengenskih mejah) (UL L 105, 13.4.2006,
                   str. 1);

               (f)   Direktivo 2005/60/ES Evropskega parlamenta in Sveta z dne 26. oktobra 2005 o preprečevanju
                     uporabe finančnega sistema za pranje denarja in financiranje terorizma (UL L 309, 25.11.2005, str. 15);

               (g) Direktivo Sveta 2005/32/ES Evropskega parlamenta in Sveta z dne 6. julija 2005 o vzpostavitvi okvira
                   za določanje zahtev za okoljsko primerno zasnovo izdelkov, ki rabijo energijo, in o spremembi Direk-
                   tive Sveta 92/42/EGS ter direktiv 96/57/ES in 2000/55/ES Evropskega parlamenta in Sveta (UL L 191,
                   22.7.2005, str. 29);

               (h) Direktivo 2005/1/ES Evropskega parlamenat in Sveta z dne 9. marca 2005 o spremembi direktiv Sveta
                   73/239/EGS, 85/611/EGS, 91/675/EGS, 92/49/EGS in 93/6/EGS ter direktiv 94/19/ES, 98/78/ES,
                   2000/12/ES, 2001/34/ES, 2002/83/ES in 2002/87/ES za vzpostavitev nove organizacijske strukture
                   odborov za finančne storitve (UL L 79, 24.3.2005, str. 9);

               (i)   Uredba (ES) št. 396/2005 Evropskega parlamenta in Sveta z dne 23. februarja 2005 o mejnih vredno-
                     stih ostankov pesticidov v ali na hrani in krmi rastlinskega in živalskega izvora ter o spremembi Direk-
                     tive Sveta 91/414/EGS (UL L 70, 16.3.2005, str. 1);

               (j)   Direktivo 2004/109/ES Evropskega parlamenta in Sveta z dne 15. decembra 2004 o uskladitvi zahtev v
                     zvezi s preglednostjo informacij o izdajateljih, katerih vrednostni papirji so sprejeti v trgovanje na regu-
                     liranem trgu, in o spremembah Direktive 2001/34/ES (UL L 390, 31.12.2004, str. 38);

               (k) Direktivo 2004/39/ES Evropskega parlamenta in Sveta z dne 21. aprila 2004 o trgih finančnih instru-
                   mentov in o spremembah Direktiv Sveta 85/611/EGS, 93/6/EGS in Direktive 2000/12/ES Evropskega
                   parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1);

               (l)   Direktivo 2003/71/ES Evropskega parlamenta in Sveta z dne 4. novembra 2003 o prospektu, ki se
                     objavi ob javni ponudbi ali sprejemu vrednostnih papirjev v trgovanje in o spremembi Direktive
                     2001/34/ES (UL L 345, 31.12.2003, str. 64);

               (m) Uredbo (ES) št. 1829/2003/ES Evropskega parlamenta in Sveta z dne 22. septembra 2003 o gensko
                   spremenjenih živilih in krmi (UL L 268, 18.10.2003, str. 1);

               (n) Direktivo 2003/41/ES Evropskega parlamenta in Sveta z dne 3. junija 2003 o dejavnostih in nadzoru
                   institucij za poklicno pokojninsko zavarovanje (UL L 235, 23.9.2003, str. 10);
 ---pagebreak--- 13.12.2006           SL                               Uradni list Evropske unije                                          C 303 E/809

                                                                                Četrtek, 6. julij 2006
             (o) Direktivo 2003/6/ES Evropskega parlamenta in Sveta z dne 28. januarja 2003 o trgovanju z notranjimi
                 informacijami in tržni manipulaciji (zloraba trga) (UL L 96, 12.4.2003, str. 16);
             (p) Direktivo 2002/96/ES Evropskega parlamenta in Sveta z dne 27. januarja 2003 o odpadni električni in
                 elektronski opremi (OEEO) (UL L 37, 13.2.2003, str. 24);
             (q) Direktivo 2002/95/ES Evropskega parlamenta in Sveta z dne 27. januarja 2003 o omejevanju uporabe
                 nekaterih nevarnih snovi v električni in elektronski opremi (UL L 37, 13.2.2003, str. 19);
             (r) Direktivo 2002/87/ES Evropskega parlamenta in Sveta z dne 16. decembra 2002 o dopolnilnem
                 nadzoru kreditnih institucij, zavarovalnic in investicijskih družb v finančnem konglomeratu, ki spre-
                 minja Direktive Sveta 73/239/EGS, 79/267/EGS, 92/49/EGS, 92/96/EGS, 93/6/EGS in 93/22/EGS ter
                 Direktivi 98/78/ES in 2000/12/ES Evropskega parlamenta in Sveta (UL L 35, 11.2.2003, str.1);
             (s) Uredbo (ES) št. 1606/2002/ES Evropskega parlamenta in Sveta z dne 19. julija 2002 o uporabi medna-
                 rodnih računovodskih standardov (UL L 243, 11.9.2002, str. 1);
             (t)   Direktivo 2001/107/ES Evropskega parlamenta in Sveta z dne 21. januarja 2002 o spremembi Direktive
                   Sveta 85/611/EGS o usklajevanju zakonov in drugih predpisov o kolektivnih naložbenih podjemih za
                   vlaganja v prenosljive vrednostne papirje (KNPVP), z namenom zakonsko urediti družbe za upravljanje
                   in izvlečke prospektov (UL L 41, 13.2.2002, str. 20);
             (u) Direktivo 2001/83/ES Evropskega parlamenta in Sveta z dne 6. novembra 2001 o zakoniku Skupnosti
                 o zdravilih za uporabo v humani medicini (UL L 311, 28.11.2001, str. 67);
             (v) Direktivo 2001/18/ES Evropskega parlamenta in Sveta z dne 12. marca 2001 o namernem sproščanju
                 gensko spremenjenih organizmov v okolje in razveljavitvi Direktive Sveta 90/220/EGS (UL L 106,
                 17.4.2001, str. 1);
             (w) Direktivo 2000/60/ES Evropskega parlamenta in Sveta z dne 23. oktobra 2000 o določitvi okvira za
                 ukrepe Skupnosti na področju vodne politike (UL L 327, 22.12.2000, str. 1);
             (x) Direktivo 2000/53/ES Evropskega parlamenta in Sveta z dne 18. septembra 2000 o izrabljenih vozili
                 (UL L 269, 21.10.2000, str. 34);
             (y) Direktivo 98/8/ES Evropskega parlamenta in Sveta z dne 16. februarja 1998 o dajanju biocidnih
                 pripravkov v promet (UL L 123, 24.4.1998, str. 1).
             Komisija je napovedala, da bo Evropskemu parlamentu in Svetu v ta namen čimprej predložila predloge za
             spremembo zgoraj navedenih aktov, da bi tako vanje vključila regulativni postopek s pregledom in posle-
             dično razveljavila vse določbe teh aktov, ki predvidevajo časovno omejitev za prenos izvedbenih pooblastil
             Komisiji. Evropski parlament in Svet bosta poskrbela za čimprejšnje sprejetje teh predlogov.
             6. V skladu z Medinstitucionalnim sporazumom z dne 16. decembra 2003 o boljši zakonodaji ( 1),
             Evropski parlament, Svet in Komisija opozarjajo na pomembno vlogo izvedbenih ukrepov v zakonodaji.
             Poleg tega menijo, da bi se morala splošna načela Medinstitucionalnega sporazuma z dne 22. decembra
             1998 o skupnih smernicah za pripravo kakovostnih pravnih aktov Skupnosti ( 2) na vsak način uporabljati
             za splošne ukrepe, sprejete po novem regulativnem postopku s pregledom.

             (1) UL C 321, 31.12.2003, str. 1.
             (2) UL C 73, 17.3.1999, str. 1.


title: 2014/433/SZVP: Sklep Političnega in varnostnega odbora Atalanta/3/2014 z dne 3. julija 2014 o imenovanju poveljnika operacije EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta)

text:
               5.7.2014

               SL

               Uradni list Evropske unije

               L 198/5

         SKLEP POLITIČNEGA IN VARNOSTNEGA ODBORA ATALANTA/3/2014
   z dne 3. julija 2014
   o imenovanju poveljnika operacije EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta)

      (2014/433/SZVP)

   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 38 Pogodbe,
   ob upoštevanju Skupnega ukrepa Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) (Atalanta) ter zlasti člena 6 Skupnega ukrepa,
   ob upoštevanju naslednjega:

               (1)

               Svet je v skladu s členom 6(1) Skupnega ukrepa 2008/851/SZVP pooblastil Politični in varnostni odbor (PVO) za sprejemanje sklepov o imenovanju poveljnika operacije EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (v nadaljnjem besedilu: poveljnik operacije EU).

               (2)

               PVO je 18. decembra 2012 sprejel Sklep Atalanta/4/2012 (2), s katerim je kontraadmirala Roberta TARRANTA imenoval za poveljnika operacije EU.

               (3)

               Združeno kraljestvo je predlagalo, da poveljnika operacije EU kontraadmirala Roberta TARRANTA nadomesti generalmajor Martin SMITH.

               (4)

               Vojaški odbor EU ta predlog podpira.

               (5)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

         SPREJEL NASLEDNJI SKLEP:
   Člen 1
   Generalmajor Martin SMITH je od 27. avgusta 2014 imenovan za poveljnika operacije EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo.
   Člen 2
   Sklep Atalanta/4/2012 se razveljavi.
   Člen 3
   Ta sklep začne veljati na dan sprejetja.
   Uporablja se od 27. avgusta 2014.

      V Bruslju, 3. julija 2014

            Za Politični in varnostni odbor

            Predsednik

         W. STEVENS

      (1)  UL L 301, 12.11.2008, str. 33.

      (2)  Sklep Političnega in varnostnega odbora Atalanta/4/2012 z dne 18. decembra 2012 o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) (UL L 352, 21.12.2012, str. 46).


title: Sklep Evropskega parlamenta (EU) 2015/1693 z dne 29. aprila 2015 o razrešnici glede izvrševanja proračuna Agencije za evropski GNSS za proračunsko leto 2013

text:
               30.9.2015

               SL

               Uradni list Evropske unije

               L 255/364

      SKLEP EVROPSKEGA PARLAMENTA (EU) 2015/1693
      z dne 29. aprila 2015
      o razrešnici glede izvrševanja proračuna Agencije za evropski GNSS za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Agencije za evropski GNSS za proračunsko leto 2013,

                  —

                  ob upoštevanju poročila Računskega sodišča o zaključnem računu Agencije za evropski GNSS za proračunsko leto 2013 z odgovori agencije (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice agenciji glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe (EU) št. 912/2010 Evropskega parlamenta in Sveta z dne 22. septembra 2010 o ustanovitvi Agencije za evropski GNSS, razveljavitvi Uredbe Sveta (ES) št. 1321/2004 o vzpostavitvi upravljavskih struktur Evropskega satelitskega radio-navigacijskega sistema in spremembah Uredbe (ES) št. 683/2008 Evropskega parlamenta in Sveta (5), zlasti člena 14,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor (A8-0095/2015),

         1.

            podeli razrešnico izvršnemu direktorju Agencije za evropski GNSS glede izvrševanja proračuna agencije za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Agencije za evropski GNSS, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 318.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 276, 20.10.2010, str. 11.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: 2009/736/ES: Sklep Komisije z dne 5. oktobra 2009 o sprejetju zaveze, ponujene v zvezi s protidampinškim postopkom pri uvozu nekaterih aluminijastih folij s poreklom iz, med drugim, Brazilije

text:
               6.10.2009

               SL

               Uradni list Evropske unije

               L 262/50

      SKLEP KOMISIJE

   z dne 5. oktobra 2009
   o sprejetju zaveze, ponujene v zvezi s protidampinškim postopkom pri uvozu nekaterih aluminijastih folij s poreklom iz, med drugim, Brazilije
   (2009/736/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti členov 8 in 9 Uredbe,
   po posvetovanju s Svetovalnim odborom,
   ob upoštevanju naslednjega:
   A.   POSTOPEK

               (1)

               Komisija je z Uredbo (ES) št. 287/2009 (2) uvedla začasne protidampinške dajatve na uvoz nekaterih aluminijastih folij s poreklom iz Armenije, Brazilije in Ljudske republike Kitajske („LRK“) v Skupnost.

               (2)

               Po sprejetju začasnih protidampinških ukrepov je Komisija nadaljevala preiskavo dampinga, škode in interesa Skupnosti. Preiskava je potrdila začasne ugotovitve škodljivega dampinga, ki se nanašajo na ta uvoz.

               (3)

               Dokončne ugotovitve in sklepi te preiskave so določeni v Uredbi Sveta (ES) št. 925/2009 z dne 24. septembra 2009 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih aluminijastih folij s poreklom iz Armenije, Brazilije in Ljudske republike Kitajske (3).

         B.   ZAVEZE

               (4)

               Po sprejetju začasnih protidampinških ukrepov je edini od sodelujočih proizvajalcev izvoznikov iz Brazilije, Companhia Brasileira de Aluminio (CBA), ponudil cenovno zavezo skladno s členom 8(1) osnovne uredbe. V tej zavezi je CBA ponudil, da bo zadevni izdelek prodajal po ceni ali nad ceno, ki odpravlja škodljive učinke dampinga, ki so bili ugotovljeni med preiskavo. CBA je ponudil eno minimalno uvozno ceno (MIP) za vse različne vrste izdelkov, da bi omejil možnost izogibanja.

               (5)

               Ponudba predvideva tudi indeksacijo MIP, ker je cena zadevnega izdelka neposredno povezana s ceno osnovne surovine, predvsem aluminija, ki je blago, s katerim se trguje po vsem svetu, cena pa je objavljena na Londonski borzi barvnih kovin (LME).

               (6)

               Ponudba MIP družbe je temeljila na neškodljivi ceni, izračunani za obdobje preiskave, temeljila pa je na prodajnih cenah industrije Skupnosti.

               (7)

               Zaveza, ki jo je ponudil CBA, je vsebovala tudi določbo, da bo CBA neposredno prodajal prvi neodvisni stranki iz Skupnosti in da se CBA zavezuje, da ne bo prodajal izdelkov, razen tistih, ki jih zajema zaveza, strankam, ki kupujejo izdelke, ki jih zajema zaveza.

               (8)

               CBA se je tudi strinjal, da bo Komisiji redno posredoval podrobne podatke o svojem izvozu v Skupnost in s tem Komisiji omogočil učinkovit nadzor zaveze.

         C.   PRIPOMBE STRANK IN SPREJETJE ZAVEZE

               (9)

               Industrija Skupnosti je navedla, da bi zaveza iz Brazilije lahko bila sprejemljiva pod določenimi pogoji, vključno z uporabo terminskega menjalnega tečaja med USD in EUR in količinske omejitve. Obe trditvi o brazilski zavezi morata biti zavrnjeni zaradi naslednjega. Glede trditve, da bi moral biti uporabljen terminski menjalni tečaj, se opozarja, da bi cena LME bila preračunana iz USD v EUR na podlagi objavljenega mesečnega menjalnega tečaja, zaradi česar bi na znesek v EUR vplivala nihanja menjalnega tečaja, tveganje pa bi prevzela družba. Glede druge trditve Komisija meni, da količinska meja v tem primeru ni pomembna, saj je konkurenčni trg zadevnega izdelka v Evropski skupnosti zelo močan, hkrati pa niso bili med preiskavo ne predloženi ne najdeni nobeni dokazi, ki bi kazali na nujnost takšnega elementa. Glede te zaveze ni bilo nobenih drugih pripomb.

               (10)

               Glede na zgoraj navedeno je zaveza, ki jo je ponudila družba CBA, sprejemljiva.

               (11)

               Da bi lahko Komisija učinkovito spremljala izpolnjevanje zaveze s strani družbe, kadar je zahtevek za sprostitev v prosti promet predložen ustreznemu carinskemu organu, bo oprostitev protidampinške dajatve možna le (i) če bo predložena faktura na podlagi zaveze, ki bo vsebovala vsaj podatke iz Priloge II k Uredbi (ES) št. 925/2009; (ii) če navedena družba uvoženo blago izdela, odpravi in fakturira neposredno prvi neodvisni stranki v Skupnosti; ter (iii) če blago, deklarirano in predloženo carini, natančno ustreza opisu na fakturi na podlagi zaveze. Kadar taka faktura ni predložena ali ne ustreza izdelku, predloženemu carinskim organom, se namesto tega plača ustrezen znesek protidampinške dajatve.

               (12)

               Za zagotovitev spoštovanja zaveze so bili uvozniki z navedeno uredbo Sveta opozorjeni, da neizpolnjevanje pogojev iz te uredbe ali umik sprejetja zaveze s strani Komisije lahko privede do carinskega dolga za zadevne transakcije.

               (13)

               V primeru kršitve ali umika zaveze ali kadar Komisija umakne sprejetje zaveze, se v skladu s členom 9(4) osnovne uredbe samodejno uporablja protidampinška dajatev, uvedena v skladu s členom 8(9) osnovne uredbe –

         SKLENILA:
   Člen 1
   Zaveza, ki jo je ponudil spodaj navedeni proizvajalec izvoznik v zvezi s protidampinškim postopkom glede uvoza nekaterih aluminijastih folij s poreklom iz Armenije, Brazilije in Ljudske republike Kitajske, se sprejme.

               Država

               Družba

               Dodatna oznaka Taric

               Brazilija

               Companhia Brasileira de Aluminio

               A947

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 5. oktobra 2009

            Za Komisijo

         Catherine ASHTON

            Članica Komisije

      (1)  UL L 56, 6.3.1996, str. 1.

      (2)  UL L 94, 8.4.2009, str. 17.

      (3)  Glej stran 1 tega Uradnega lista.